Novak, Rafa dalk reeds vroeg slaags in ParysNovak Djokovic en Rafael Nadal. Foto: Anne-Christine Poujoulat/AFP. Vir sportsterre smaak sukses altyd ’n bietjie soeter wanneer hulle met ’n sterk teenstander op die pad na titelglorie klaargespeel het. Om as die heel beste gereken te word moet jy immers met die beste afreken, of hoe? Tog hou sportliefhebbers daarvan as hierdie krag-teen-krag-tweestryde eers ’n bietjie later in die toernooi plaasvind; verkieslik in die eindstryd, baie dankie. Maar danksy die Franse Ope-loting is die kans baie groot dat Novak Djokovic en Rafael Nadal sommer al in die kwarteindstryd gaan rakette kruis. Nadal het reeds 13 keer met die louere op Roland-Garros weggestap, terwyl Djokovic – danksy verlede jaar se heldedade – die enigste speler is wat hom al twee keer in Parys kon klop. Is a Djokovic-Nadal quarter-final in the cards? We break down the complete men's singles draw ????#RolandGarros — Roland-Garros (@rolandgarros) May 19, 2022 “Ek is oorgehaal om my beste tennis te speel. Ek wil altyd goed in Parys vertoon en verlede jaar se titel was die taaiste Grand Slam-oorwinning van my loopbaan,” het Djokovic gesê. Die Serwiër moes in 2021 eers vir Nadal (3-6, 6-3, 7-6 en 6-2) in die halfeindstryd onttroon, waarna hy vir Stefanos Tsitsipas (6-7, 2-6, 6-3, 6-2 en 6-4) in die eindstryd moes tem. “Die wedstryde teen Lorenzo Musetti, Rafa en Tsitsipas het verlede jaar almal langer as drie uur aangehou. Ek was lekker moeg, maar ek was mal oor die uiteindelike uitslag.” Ondersteuners sal hoop dat Djokovic en kie weer met soortgelyke vertonings te voorskyn kom – dit sorg immers vir topvermaak as die wêreld se voorste spelers met al hul toertjies op die baan te voorskyn kom. Maar wat sal die uiteinde van hierdie (moontlike) titaniese kwarteindstryd tussen Djokovic en Nadal wees? ’n Halfeindstryd-ontmoeting met Carlos Alcaraz! Novak Djokovic teen Yoshihito Nishioka (Maandag) Rafael Nadal teen Jordan Thompson (Maandag) Lloyd Harris teen Richard Gasquet (Sondag) Stefanos Tsitsipas teen Lorenzo Musetti (Maandag) Casper Ruud teen Jo-Wilfred Tsonga (Maandag) Denis Shapovalov teen Holger Rune (Maandag) Naomi Osaka teen Amanda Anisimova (Maandag). All eyes on him ????#RolandGarros pic.twitter.com/ndmQbUzFch — Roland-Garros (@rolandgarros) May 19, 2022